<classify> KATIBU Itikadi na Uenezi wa Chama Cha Mapinduzi CCM, Humphrey Polepole amewataka viongozi nchini kubuni miradi ya maendeleo badala ya kusubiri serikali ifanye. Aliyasema hayo mjini Kibaha wakati wa hafla ya chakula cha jioni kuchangia ujenzi wa madarasa 65 kupitia kampeni ya Elimisha Kibaha ili kupata kiasi cha Sh bilioni 1.3. Kampeni hiyo iliandaliwa na Mkuu wa Wilaya ya Kibaha, Assumter Mshama. Polepole alisema kuwa Rais aliwachagua viongozi ili kumsaidia kukabiliana na changamoto za wananchi kwa kubuni miradi mbalimbali, lengo likiwa ni kuwaondolea kero wananchi. Ubunifu kama huu ndiyo unaotakiwa, kwani madarasa haya yakikamilika yatakuwa ni mkombozi kwa wanafunzi ambao walikuwa wanakosa sehemu za kusomea kutokana na uhaba wa vyumba vya madarasa hivyo kuyumbisha usomaji, alisema Polepole. Alisema kiongozi anapaswa kuwa na utendaji uliotukuka, kwa kuwa mwadilifu na mbunifu ili kuleta maendeleo kuliko kusubiri kila kitu kufanywa na serikali. Kuna tatizo la baadhi ya viongozi kutokujiongeza hivyo kushindwa kuwasaidia wananchi, kwa kusubiri kila kitu kifanywe na serikali, hivyo kuna haja ya kila kiongozi kubuni mradi kutegemeana na changamoto zilizopo kwenye eneo lake, alisema Polepole. Awali, Mkuu wa Wilaya ya Kibaha, Mshama alisema kuwa alifikia maamuzi ya kubuni kampeni hiyo baada ya kufanyika utafiti na kubainika kuwa wilaya ina upungufu wa madarasa 65 kwa shule za sekondari. Mshama alisema kuwa gharama za ujenzi wa madarasa hayo kwa halmashauri mbili za Kibaha Mjini na Wilaya ya Kibaha ni Sh bilioni 1.3 na viti na meza. Alitaja changamoto nyingine ni upungufu wa walimu 83 wa masomo ya sayansi. Kilele cha uchangiaji ni Desemba 20, mwaka huu. Hadi sasa fedha na vifaa vilivyopatikana kuna uwezo wa kujenga madarasa 30.  <topic>: KITAIFA 